Det Økonomiske og Sociale Udvalgs udtalelse om "Forslag til Rådets forordning om videreførelse af finansieringen af de planer for forbedring af kvalitet og fremme af afsætningen af visse nødder og johannesbrød, der blev godkendt i henhold til afsnit IIa i forordning (EØF) nr. 1035/72, og om et særligt tilskud til hasselnødder"

(2002/C 94/03)

Rådet for Den Europæiske Union besluttede den 6. december 2001 under henvisning til EF-traktatens artikel 37 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's sektion for Landbrug, Udvikling af Landdistrikterne og Miljø, som udpegede José Manuel de las Heras Cabañas til ordfører. Sektionen vedtog sin udtalelse den 29. januar 2002.

Det Økonomiske og Sociale Udvalg vedtog på sin 388. plenarforsamling, mødet den 20. februar 2002, følgende udtalelse med 121 stemmer for, 1 imod og 2 hverken for eller imod.

1. Indledning

1.1. Kommissionens forslag til forordning udspringer af Rådets mandat fra den 23. juli 2001, som pålagde Kommissionen at finde en løsning for de producentorganisationer for nødder (mandler, hasselnødder, valnødder og pistacienødder) og johannesbrød, hvis planer til forbedring af kvalitet og fremme af afsætning udløb i 2001, og hvortil der ikke er afsat midler på budgettet for 2002. Kommissionen foreslår, at støtten til de producenter af nødder og johannesbrød, hvis areal er omfattet af de forbedringsplaner, som udløb i 2001, videreføres i endnu et år.

1.2. Desuden foreslås det, at der ydes et særligt tilskud til afsætning af hasselnødder og til visse producentorganisationer på grund af den vanskelige markedssituation, som denne sektor befinder sig i i indeværende produktionsår på grund af importen af billige hasselnødder fra Tyrkiet.

1.3. De tidligere foranstaltninger skal ses på baggrund af drøftelserne i Rådet, Europa-Parlamentet og ØSU om den langsigtede støtteramme for denne sektor, hvis økonomiske, sociale og miljømæssige aspekter netop er genstand for en grundig analyse fra Kommissionens side. Rådet har opfordret Kommissionen til at fremlægge konklusionerne af denne analyse og eventuelle relevante forslag så hurtigt som muligt.

2. Generelle bemærkninger

2.1. ØSU minder om, at det i tidligere udtalelser(1) har peget på den økonomiske, sociale og miljømæssige betydning, som nødde- og johannesbrødsektoren har i EU, og den særligt hårde konkurrence på markedet over for tredjelandes produktion.

2.2. ØSU har også understreget behovet for stabile støtteforanstaltninger under den fælles markedsordning for at sikre sektorens overlevelse ud fra et økonomisk synspunkt, men også af andre grunde, idet den modvirker afvandring og bidrager til opretholdelsen af den økonomiske aktivitet og beskæftigelsen samt til beskyttelsen af miljøet i visse ugunstigt stillede regioner i EU. Endvidere har ØSU påpeget den fare, der ligger i for stor afhængighed af import og de mulige konsekvenser heraf for prisniveauet og dermed for forbrugerne.

2.3. ØSU har også haft lejlighed til at udtale sig om den positive effekt, som gennemførelsen af forbedringsplaner har haft i visse medlemsstater mht. forbedring af produktionen, om sektorens organisering og om produkternes kvalitet og sikkerhed. Dog er det ikke lykkedes for sektoren at blive tilstrækkelig konkurrencedygtig over for tredjelandes produktion.

2.4. ØSU glæder sig over, at der nu fremsættes forslag om videreførelse af forbedringsplanerne som en midlertidig løsning for at afbøde den vanskelige situation for de producentorganisationer, hvis planer udløb i 2001. ØSU er dog bekymret over, at forslagene fremlægges for sent til at sikre sektoren en permanent løsning.

2.5. Efter ØSU's mening foreligger der tilstrækkelige data til at fastslå, at der er behov for en definitiv sikring af sektorens fremtid, og derfor opfordres Kommissionen til ufortøvet at fremlægge et forslag for Rådet, der kan afklare den usikre situation, som producenterne, producentorganisationerne og forarbejdningsindustrien befinder sig i.

2.6. ØSU anser det for nødvendigt, at Rådets forordning forpligter Kommissionen til senest den 1. juni 2002 at fremsætte forslag til en løsning for at undgå, at der opstår et tomrum mellem de foranstaltninger, som nu foreslås, og de fremtidige.

3. Særlige bemærkninger

3.1. ØSU er ikke enig i, at de foranstaltninger, som videreføres, nu skal baseres på princippet om nedtrapning af støtten og gradvis overdragelse af det finansielle ansvar til producenterne, eftersom støtten har bevaret sin permanente karakter. En sådan tilgang er ikke acceptabel for fremtidige langsigtede støtteforanstaltninger for nødde- og johannesbrødsektoren.

3.2. ØSU kan ikke på nogen måde acceptere den foreslåede nedskæring af EF-bidraget fra 82 % til 75 %, som er et skridt i retning af en renationalisering af den fælles landbrugspolitik, hvilket gør situationen i de forskellige producentmedlemsstater endnu vanskeligere for denne sektor. ØSU minder om, at støtten til denne sektor lægger beslag på en uendelig lille del af udgifterne under EUGFL, Garantisektionen, og kun udgør 0,2 % af budgettet for den fælles landbrugspolitik. ØSU har ved flere lejligheder understreget, at den fælles markedsordning for frugt og grøntsager bør tildeles tilstrækkelige midler inden for rammerne af Agenda 2000's finansielle perspektiver, og at de skal stå mål med sektorens behov og dens betydning(2).

3.3. ØSU ser gerne, at Kommissionens forslag giver mulighed for finansiering af alle foranstaltninger i de forbedringsplaner, som udløb i 2001, således at der kan ansøges om finansiering af aktiviteterne indtil den 31. december 2002, hvilket indebærer en forlængelse af den frist, som Kommissionen foreslår.

3.4. Kommissionen begrænser støtten til arealer, som har modtaget støtte i forbedringsplanens sidste år, hvilket skaber problemer for producentorganisationernes forvaltning af forbedringsplanerne. På baggrund af gennemførelsesbestemmelserne for de gældende ordninger mener ØSU, at de arealer, som er omfattet af planen, bør kunne få støtte, forudsat at det samlede areal, som var støtteberettiget i planens sidste år, ikke overstiges. En sådan ændring har ingen finansielle konsekvenser.

3.5. ØSU støtter indførelsen af et særligt tilskud til hasselnøddesektoren for at afbøde den markedskrise, som sektoren i dag befinder sig i, men finder, at forslaget i sin nuværende form ændrer vilkårene for de forskellige producentorganisationers markedsadgang og indeholder konkurrenceforvridende elementer.

3.6. ØSU mener endvidere, at de ugunstige markedsvilkår for hasselnødder går ud over alle producentorganisationer, og at det foreliggende forslag medfører forskelsbehandling af producentorganisationerne, eftersom denne foranstaltning kun gælder for producentorganisationer, hvis forbedringsplaner ikke videreføres.

3.7. I betragtning af de beskedne udgifter, der er forbundet med denne foranstaltning, går ØSU ind for, at den udvides til alle producentorganisationer i nøddesektoren, uanset om deres planer videreføres eller ej.

4. Afsluttende betragtninger

4.1. På baggrund af ovennævnte accepterer ØSU som en overgangsløsning, at de gældende støtteforanstaltninger for nødder og johannesbrød videreføres, og Kommissionen opfordres til inden den 1. juni 2002 at fremlægge definitive forslag om en fast hektarstøtte med et passende budget, som giver mulighed for opretholdelse af producenternes indkomst og bedrifternes økonomiske levedygtighed.

4.2. ØSU fastholder samtlige forslag fra sin tidligere udtalelse, hvori der redegøres for de vigtigste forudsætninger for en definitiv løsning af sektorens vanskeligheder(3).

4.3. ØSU støtter indførelsen af et særligt standardtilskud til hasselnødder produceret i EU i produktionsåret 2001/2002, som ikke må medføre forskelsbehandling af EU's forskellige producentorganisationer.

Bruxelles, den 20. februar 2002.

Göke Frerichs

Formand for

Det Økonomiske og Sociale Udvalg

(1) Videreførelse af forbedringsplaner for nødder og johannesbrød - EFT C 116 af 20.4.2001 og Kommissionens rapport om den fælles markedsordning for frugt og grøntsager - EFT C 221 af 7.8.2001.

(2) EFT C 14 af 16.1.2001 (ændring af forordning 2200, 2201 og 2202) og - EFT C 221 af 7.8.2001 (Kommissionens rapport om den fælles markedsordning for frugt og grøntsager).

(3) EFT C 116 af 20.4.2001.